RANSKAN TALON YLIMÄÄRÄINEN KOKOUS
Ke 7.8.2013
Ahoilla, Vipusentiellä
Läsnä:
Markku ja Pirkko Aho
Outi Berghäll
Harri Luukkanen
Anneli Ollus
Martin  Ollus
Bror Salmelin
Leena ja Pekka Ylä-Anttila
PÖYTÄKIRJA
1.	Isännöitsijä avasi kokouksen, joka todettiin asianmukaisesti kokoon kutsutuksi ja päätösvaltaiseksi.
2.	Kokouksen puheenjohtajaksi valittiin Markku ja sihteeriksi Outi.
3.	Isännöitsijän jakama esityslista hyväksyttiin.
4.	Isännöitsijä esitti katsauksen virallisista asioista. 
Osuuksien tosiasiallisen omistustilanteen selvittämiseksi isännöitsijä oli ranskalaisen juristin avulla hankkinut notaarilta viralliset paperit. Kiinteistöviraston papereiden mukaan on kolme kohtaa, jotka vaativat toimenpiteitä:
- Harrin omistajasivu puuttui saaduista papereista
- Outin nimi näkyy papereissa vain puolisona
- Matiaksen nimeä ei esiinny papereissa lainkaan.
Todettiin, että Harrin paperin puuttuminen on todennäköisesti vain tekninen lapsus ja sellaisena korjattavissa. Päätettiin, että Outin ja Matiaksen tulee mahdollisimman pian hoitaa omistusoikeuden virallinen siirto  kuntoon omalta osaltaan. Asia kannattaa hoitaa kirjeitse notaarin kanssa. Pirkko kysyy asiassa tähän asti auttaneelta juristilta, voiko tämä haluttaessa auttaa korvausta vastaan. Todettiin, että aiemmissa omistajuuden muutostilanteissa on tarvittu vain kauppakirja ranskaksi sekä kaikilta osakkailta valtuutus osakkuuden siirtoon.  Pekka lupasi lähettää mallit ko. asiakirjoihin. 
Todettiin myös, että osakasoikeudet astuvat voimaan vasta, kun osakasoikeuden siirto on pantu virallisesti vireille Ranskan notariaatissa. Tämän vuoksi isännöitsijälle tulee lähettää tieto osakasoikeuden siirron vireillepanosta. Kunnes näin on tapahtunut, uusi osakas voi osallistua taloa koskevaan päätöksentekoon vain aiemman omistajan valtakirjalla.  
Päätettiin edelleen, että Pirkko kysyy juristilta, voiko tämä selvittää, miten osakasoikeuden siirto tapahtuu Ranskan lakien mukaan perinnönjaon yhteydessä.
Lopuksi isännöitsijä muistutti, että mappeihin tarvitaan kaikki viralliset paperit.  Joitakin aukkoja vielä on, mutta ne pyritään täyttämään. 
Keskusteltiin myös korvauksesta juristin tähänastisesta työstä. Suorat esim. puhelinkulut maksetaan talon tililtä. Muilta osin isännöitsijä kysyy hintaa ja tiedustelee myös mahdollisuutta korvata työtä ilmaisilla käyntiviikoilla talolla. 
5.	Pekka esitti katsauksen talon raha-asioista. Uusi tili on avattu nimellä ”Ranskan talo” Nordean Kanta-Helsingin yrityskonttoriin. Tilinumero IBAN FI34 1228 3500 0029 34.
Sovittiin, että Martin lopettaa Joukon kanssa vanhan tilin ensi tilassa. 
Rahastonhoitaja pyrkii siirtämään Ranskassa Credit Agricolen tililtä nykyisin suoraveloituksena menevien laskujen maksun tapahtuvaksi Nordean tililtä, jolloin CA:n tili voitaisiin lopettaa. Tämä tapahtuu kuitenkin vasta, kun on varmuus siitä, että maksu Suomesta onnistuu. Asiassa on vielä teknisiä ongelmia.
Vuoden tulokertymäksi arvioidaan noin 3000 euroa, josta tähän mennessä on saatu noin 700 euroa. Ottaen huomioon viime vuoden ylijäämän ja loppuvuoden laskut arvioidaan vuoden vaihteessa tilillä olevan noin 2000 - 2500 euroa. Rahatilanne on siis melko hyvä. Porrasremontti voi kuitenkin muuttaa tilanteen, ks. kohta 6.
Rahastonhoitaja muistutti myös kirjeestään 12.4.2013, jossa esitettiin päivitetty laskelma osakkuuden hinnasta ottaen huomioon hankintahinta sekä tehdyt korjaukset (katto ja sisäremontti) ja elinkustannusindeksin vaikutus näihin summiin. Nykyhinta on laskelman mukaan 7224 euroa.
6.	Keskusteltiin kellarista 1. kerrokseen johtavien portaiden vaurioista ja niiden korjauksesta muun muassa Petro Pynnösen lähettämän videodokumentoinnin pohjalta. 
Todettiin, että tarvitaan paikanpäällä asiantuntijan mielipide portaiden tilasta: voidaanko ne korjata vai tarvitaanko kokonaan uudet portaat. Kaminan vuoksi metalli-  ja puuportaat ovat paikalle sopimattomat. Samoin tarvitaan kustannusarvio tarvittavasta toimenpiteestä. Samassa yhteydessä katsastetaan myös 2. kerrokseen johtavien portaiden kunto.  Huomiota tulee kiinnittää myös kaiteiden kiinnitykseen.  Päätettiin pyytää Mikael Salmelinia käymään paikalla mahdollisimman pian selvittämässä tilannetta ja etsimässä mahdollista korjaajaa. Valtuutettiin Mikael myös sopimaan rappujen korjaus. 
Todettiin, että taloon pääsy tulee varmistaa keittiön ovesta ennen portaiden kunnostusta. Päätettiin vaihtaa tässä yhteydessä sekä keittiön että alaoven lukko niin, että ne toimivat samalla avaimella. Myös autotallin lukko vaihdetaan, mikäli se on tehtävissä kohtuullisin kustannuksin. Pirkko pyytää talolle 30.8. saapuvaa Matiasta huolehtimaan tästä asiasta. 
Päätettiin, että kaikki hankinnat portaita ja uusia lukkoja lukuun ottamatta pannaan jäihin, kunnes nämä asiat on hoidettu.
Päätettiin antaa Pynnöselle alennusta käyntimaksusta portaiden aiheuttaman haitan ja hyvän toiminnan vuoksi. 
Päätettiin kerätä lisärahoitusta, mikäli se osoittautuu tarpeelliseksi tässä kohdassa sovittujen toimenpiteiden vuoksi. 
Päätettiin myös olla yhteydessä tekstiviestein ja/tai sähköpostitse, mikäli kiireellisiin lisäpäätöksiin on tarvetta. 
Muiden korjausten osalta Martinia kiitettiin tekemästään kunnossapito- ja korjaustarvearviosta. Suositeltiin, että muutkin osakkaat pohtisivat tarpeita.  
Päätettiin palata asiaan, kun porrasasia on hoidettu. Siihen asti jäädytettiin kaikki vuosikokouksessa päätetyt hankinnat. Huonekalujen tuholaisten myrkytystä yms. voi toki kuitenkin harrastaa omalla kustannuksella.
7.	Muut asiat: Pirkko pyysi kaikkia osakkaita lähettämään itselleen ajan tasalla olevat yhteystiedot: nimi, osoite, puhelinnumero(t), sähköposti. Osakkaiden tulisi myös muistaa päivittää ko. tiedot muutosten yhteydessä. 
8.	Kokousväki kiitti ja puheenjohtaja päätti kokouksen. 

Outi Berghäll, kokouksen sihteeri